CELEX: 62013TN0579
Language: et
Date: 2013-11-06 00:00:00
Title: Kohtuasi T-579/13: 6. novembril 2013 esitatud hagi — Istituto Di Vigilanza Dell'Urbe versus komisjon

21.12.2013   
            
            
               ET
            
            
               Euroopa Liidu Teataja
            
            
               C 377/18
            
         6. novembril 2013 esitatud hagi — Istituto Di Vigilanza Dell'Urbe versus komisjon
   (Kohtuasi T-579/13)
   2013/C 377/42
   Kohtumenetluse keel: itaalia
   
      Pooled
   
   
      Hageja: Istituto Di Vigilanza Dell'Urbe SpA (Rooma, Itaalia) (esindajad: advokaadid D. Dodaro ja S. Cianciullo)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tuvastada, et eduka pakkuja Città di Roma Metronotte s.r.l. pakkumus ei ole kooskõlas hankemenetluse erinormidega ja eriti hankedokumentide punktiga 5.2, mille kohaselt pakkumused oleks tulnud koostada kooskõlas „Ettevõtete üleminekul kohaldatava Euroopa ja siseriikliku tööõigusega ja eelkõige direktiiviga 2001/23/EÜ ning selle siseriiklike rakendusmeetmetega”, arvestades iseäranis „ettevõtte ülemineku järel toimunud tööandja vahetumise puhul töötajate õiguste säilitamist puudutavaid sätteid”;
            
         
               —
            
            
               tuvastada, et eduka pakkuja Città di Roma Metronotte s.r.l. pakkumus riivab objektiivselt võrdse kohtlemise ja konkurentsi põhimõtet ning on seetõttu vastuolus komisjoni 29. oktoobri 2012. aasta delegeeritud määrusega (EL) nr 1268/2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju, mille põhjenduses 41 on täpsustatud, et „hankelepingute sõlmimise menetluste eesmärk on rahuldada institutsioonide vajadused kõige soodsamatel tingimustel, tagades samal ajal võrdse juurdepääsu hankemenetlusele ning järgides läbipaistvuse ja mittediskrimineerimise põhimõtet”
            
         
               —
            
            
               sellest tulenevalt tühistada Città di Roma Metronotte s.r.l. pakkumuse edukaks tunnistamise otsus ja võimalik selle ettevõtjaga allkirjastatud leping;
            
         
               —
            
            
               mõista käesoleva kohtumenetluse kulud välja Euroopa Komisjonilt;
            
         
               —
            
            
               kohustada komisjoni hüvitama kahju.
            
         
      Väited ja peamised argumendid
   
   Käesolev hagi esitati, et vaidlustada Komisjoni Itaalia esinduse 27. augusti 2013. aasta meede ARES (2013) 2936015, mille ese on „PO/2013-11-SEC/ROM — Hanketeade institutsioonidevahelises hankemenetluses Rooma ja Milaano Euroopa Liidu Majade turva- ja valvelauateenuste küsimuses — nr 1 RCE ja UIPE Roomas”, ja millega lükati tagasi hageja pakkumus.
   Hagi põhjenduseks esitab hageja kaks väidet.
   
               1.
            
            
               Esimene väide, et rikuti hankemenetluse norme ja võrdse kohtlemise põhimõtet.
               
                           —
                        
                        
                           Sellega seoses väidetakse, et erinormides sätestatu kohaselt tulnuks edukaks tunnistatud teenusepakkujal üle võtta töötajad, võttes tööle ametisse vannutatud turvatöötajad, kes olid olnud sama objekti hallanud ettevõtja palgal. Edukas pakkuja keeldus töötajaid üle võtmast; ja
                        
                     
                           —
                        
                        
                           kuna kostja kinnitas pakkumuse edukaks tunnistamist vaikimisi, rikkus ta võrdse kohtlemise põhimõtet, mis kohustab võtma vastu kõigi hankes osalejate jaoks selged ja ühtsed normid ja neid kohaldama.
                        
                     
         
               2.
            
            
               Teine väide, et rikuti Euroopa Komisjoni määrust nr 1268/2012
               
                           —
                        
                        
                           Sellega seoses väidetakse, et esiteks rikuti direktiivi 2004/18/EÜ artiklis 2 sätestatud põhimõtet, mille kohaselt tuleb tagada pakkujate võrdne kohtlemine ning teiseks rikuti põhimõtteid, mis leiavad selles direktiivis väljenduse, olles suunatud läbipaistvuse ja konkurentsi tagamisele ning töökaitse valdkonnas kohaldatavate normide järgimise tagamisele; ning
                        
                     
                           —
                        
                        
                           ainult riigihangete, hanke erinormide ja töötajate kaitse tagavate ühenduse ja siseriiklike põhimõtete järgimata jätmine — kusjuures kõik teised pakkujad järgisid eelnimetatuid — võimaldas edukal pakkujal esitada majanduslikult soodsama pakkumuse.